KOMISIJOS REGLAMENTAS (EB) Nr. 1519/2005
2005 m. rugsėjo 19 d.
nustatantis sūrių, skirtų 2006 m. eksportuoti į Jungtines Amerikos Valstijas pagal tam tikras GATT kvotas, eksporto licencijų paskyrimo tvarką
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1255/1999 dėl bendro pieno ir pieno produktų rinkos organizavimo (1), ypač į jo 30 straipsnį,
kadangi:
(1)
1999 m. sausio 26 d. Komisijos reglamento (EB) Nr. 174/1999, nustatančio išsamias specialiąsias Tarybos reglamento (EEB) Nr. 804/68 taikymo taisykles dėl pieno ir pieno produktų eksporto licencijų ir eksporto grąžinamųjų išmokų (2), 20 straipsnyje numatyta, kad sūrių, skirtų eksportuoti į Jungtines Amerikos Valstijas ir sudarančių dalį papildomos kvotos, skiriamos remiantis susitarimais, sudarytais daugiašalių derybų dėl prekybos metu, eksporto licencijos gali būti išduodamos vadovaujantis minėtame straipsnyje nustatyta specialia tvarka.
(2)
Šią eksportui skirtą tvarką reikėtų taikyti 2006 metais ir numatyti papildomas su šia tvarka susijusias taisykles.
(3)
Administruodamos importą JAV kompetentingos institucijos skiria pagal Urugvajaus raundą Europos bendrijai suteiktas papildomas kvotas ir kvotas, skirtas pagal Tokijo raundą. Eksporto licencijos turėtų būti skiriamos atsižvelgiant į produktų (minėtos JAV kvotos) tinkamumą, kaip nustatyta Jungtinių Amerikos Valstijų suderintame tarifų sąraše.
(4)
Siekiant eksportuoti didžiausią kiekį pagal kvotas, dėl kurių didelis susidomėjimas nepareikštas, reikėtų leisti pateikti paraiškas visam kvotos kiekiui.
(5)
Siekiant užtikrinti stabilumą ir saugumą subjektams, teikiantiems paraiškas pagal šią specialiąją tvarką, reikėtų nustatyti dieną, kurią paraiškos laikomos pateiktomis pagal Reglamento (EB) Nr. 174/1999 1 straipsnio 1 dalį.
(6)
Šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Eksporto licencijos KN kodu 0406 klasifikuojamiems produktams, išvardytiems šio reglamento I priede, 2006 m. eksportuotiniems į Jungtines Amerikos Valstijas pagal Reglamento (EB) Nr. 174/1999 20 straipsnio 1 dalį nurodytas kvotas yra išduodamos remiantis Reglamento (EB) Nr. 174/1999 20 straipsniu ir šiuo reglamentu.
2 straipsnis
1. Reglamento (EB) Nr. 174/1999 20 straipsnio 2 dalyje nurodytų laikinųjų eksporto licencijų paraiškos (toliau - paraiškos) pateikiamos kompetentingoms institucijoms ne vėliau kaip 2005 m. rugsėjo 26-30 dienomis.
2. Paraiškos priimamos tik tuo atveju, jeigu jose pateikta Reglamento (EB) Nr. 174/1999 20 straipsnio 2 dalyje nurodyta informacija ir pridėti minėtame straipsnyje išvardyti dokumentai.
Kai šio reglamento I priedo 2 stulpelyje nurodytai tai pačiai produktų grupei skirtas kiekis padalijamas į Urugvajaus raundo kvotą ir Tokijo raundo kvotą, licencijų paraiškos turėtų būti pateikiamos tik vienai iš šių kvotų, nurodant konkrečią kvotą bei I priedo 3 stulpelyje pateiktą grupės ir kvotos numerį.
Reglamento (EB) Nr. 174/1999 20 straipsnio 2 dalyje nurodyta informacija pateikiama remiantis to reglamento II priede nustatyta forma.
3. I priedo 3 stulpelyje nurodytų kvotų „22-Tokijo“ ir „22-Urugvajaus“ paraiškomis prašoma ne mažiau kaip 10 tonų neviršijant konkrečios turimos kvotos, kaip nustatyta to priedo 4 stulpelyje.
I priedo 3 stulpelyje nurodytų kitų kvotų paraiškomis prašoma ne mažiau kaip 10 tonų ir ne daugiau negu 40 % turimo konkrečios kvotos kiekio, kaip nustatyta to priedo 4 stulpelyje.
4. Paraiškos priimamos tik tuo atveju, jeigu pareiškėjai raštu patvirtina, kad jie nepateikė ir įsipareigoja nepateikti kitų paraiškų tai pačiai produktų grupei bei tai pačiai kvotai.
Jeigu pareiškėjas pateikia keletą paraiškų tai pačiai produktų grupei ir tai pačiai kvotai vienoje ar daugiau valstybių narių, visos šios paraiškos laikomos nepriimtinomis.
5. Taikant Reglamento (EB) Nr. 174/1999 1 straipsnio 1 dalį, visos paraiškos, pateiktos per to straipsnio 1 dalyje nustatytą laikotarpį, laikomos pateiktomis 2005 m. rugsėjo 26 d.
3 straipsnis
1. Per penkias darbo dienas po paraiškų pateikimo laikotarpio pabaigos valstybės narės praneša Komisijai apie kiekvienai produktų grupei pateiktas paraiškas ir, jeigu taikoma, apie I priede nurodytų kvotų paraiškas.
Visi pranešimai, įskaitant „nulinius“ pranešimus, siunčiami faksu naudojant III priede nustatytą formą.
2. Pranešimuose apie kiekvieną grupę ir, jeigu taikoma, kiekvieną kvotą, nurodomas:
a)
pareiškėjų sąrašas;
b)
kiekvieno pareiškėjo prašomi kiekiai, suskirstyti pagal produkto Kombinuotosios nomenklatūros kodus ir pagal Jungtinių Amerikos Valstijų suderinto tarifų sąrašo kodus (2005);
c)
nurodymas, jeigu taikoma, kad pareiškėjas eksportavo atitinkamus produktus per ankstesniuosius trejus metus;
d)
pareiškėjo paskirto importuotojo pavadinimas ir adresas bei pastabos, nurodančios, ar importuotojas yra pareiškėjo dukterinė įmonė.
4 straipsnis
Remdamasi Reglamento (EB) Nr. 174/1999 20 straipsnio 3, 4 ir 5 dalimi Komisija nedelsdama nustato licencijų skyrimo tvarką ir ne vėliau kaip 2005 m. spalio 31 d. apie tai praneša valstybėms narėms.
Per penkias darbo dienas nuo paskelbimo apie laikinųjų eksporto licencijų paskirstymo koeficientus, valstybės narės praneša Komisijai apie pagal kiekvieną grupę ir, jeigu taikoma, kiekvieną kvotą, kiekvienam pareiškėjui skirtus kiekius, kuriems pagal Reglamento (EB) Nr. 174/1999 20 straipsnio 4 dalį buvo išduotos laikinosios licencijos.
Šis pranešimas siunčiamas faksu naudojant to reglamento IV priede nustatytą formą.
5 straipsnis
Iki tikrųjų eksporto licencijų išdavimo valstybės narės patikrina pagal šio reglamento 3 straipsnį ir Reglamento (EB) Nr. 174/1999 20 straipsnio 2 dalį pateiktą informaciją ir ne vėliau kaip iki 2005 m. gruodžio 31 d.
Radus subjekto, kuriam išduota laikinoji licencija, pateiktoje informacijoje netikslumų, licencija panaikinama, o užstatas negrąžinamas. Valstybė narė apie tai nedelsdama praneša Komisijai.
6 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. rugsėjo 19 d.